**Chen Chien-jen** (kiin.: 陳建仁; pinyin: *Chén Jiànrén*; Wade–Giles: *Ch'ên2 Chien4-jên2*, s. 6. kesäkuuta 1951) on taiwanilainen lääkäri, tutkija ja poliitikko, joka on toiminut useampaan otteeseen ministerinä sekä vuosina 2016–2020 maan varapresidenttinä. Tammikuun 2023 lopussa hän nousi Taiwanin pääministeriksi.

Tausta ja yksityiselämä
-----------------------

Chen syntyi vuonna 1951 Qishanin kaupungissa (nyk. Kaohsiung). Hänen isänsä toimi silloisen Kaohsiungin piirikunnan raatimiehenä ja äiti lastentarhan johtajattarena. Perheessä oli Chenin lisäksi seitsemän muuta lasta.

Chen aloitti opintonsa Taiwanin kansallisessa yliopistossa, jossa hän opiskeli eläintiedettä valmistuen kandidaatiksi vuonna 1973. Tämän jälkeen hän vaihtoi alaa ja valmistui samasta yliopistosta maisteriksi vuonna 1977 pääaineenaan julkinen terveydenhuolto. Hän jatkoi opintojaan Johns Hopkinsin yliopistossa ja väitteli tohtoriksi epidemiologiasta ja ihmisen genetiikasta vuonna 1982.

Uskonnolliselta vakaumukseltaan Chen on katolilainen ja hän myös harjoittaa uskoaan. Chen on naimisissa Lo Feng-pingin kanssa. Parilla on kaksi tytärtä.

Ura tutkijana
-------------

Chen on tutkijanurallaan tutkinut useampia sairauksia kuten mm. arseniikkimyrkytystä, hepatiittia ja maksasyöpää. Vuosina 1997–1999 Chen työskenteli kansallisessa tiedeneuvostossa biotieteiden osaston pääjohtajana. Vuonna 2002 hänet nimitettiin varaministeriksi tiedeneuvostossa vuoden ajaksi.

Academia Sinica nimitti Chenin arvostetuksi professoriksi vuonna 2006 erikoisalanaan genomiikka, mutta jätti paikkansa vuonna 2015. Hän palasi tähän virkaan vuonna 2020. Vuonna 2008 hänet nimitettiin johtavaksi professoriksi Kaohsiungin lääketieteelliseen yliopistoon ja vuotta myöhemmin vastaavaan virkaan Fu Jenin katolilaiseen yliopistoon. Hän jätti nämä virat myös vuonna 2015.

Poliittinen ura
---------------

Vuonna 2003 Chen nimitettiin Taiwanin terveys- ja hyvinvointiministeriksi SARS-pandemian puhjettua. Vuonna 2005, Chenin virkakauden päätyttyä, hänen seuraajansa Hou Sheng-mao myönsi Chenille terveysministeriön palkinnon ja katsoi tämän ansioksi mm. Taiwanin terveysvakuutusjärjestelmän uudistamisen, johon kuului perhelääkärimalli.

Chen liittyi demokraattiseen edistyspuolueeseen (DPP) helmikuussa 2022, mitä ennen hän oli toiminut sitoutumattomana. Aikaisemmin Chen on sanonut, että välittää puolueesta ja sen menstyksestä, koska katsoo sen olevan avainasemassa Taiwanin demokratian suojelemisessa, huolimatta siitä, ettei ole itse puolueen jäsen.

### Varapresidenttinä

DPP:n presidenttiehdokas Tsai Ing-wen valitsi Chenin varapresidenttiehdokkaakseen marraskuussa 2015. Parivaljakko voitti vuoden 2016 presidentinvaalit Tsain saatua 56,12 % annetuista äänistä. Virkaan astuessaan Chenista tuli Taiwanin ensimmäinen katolilainen varapresidentti.

Maaliskuussa 2019 Chen ilmoitti, ettei pyri enää varapresidentiksi, vaikka Tsai aikoikin lähteä ehdolle. Tsai valitsi lopulta varapresidenttiehdokkaakseen entisen pääministerin William Lain.

### Pääministerinä

Taiwanin presidentti Tsai kierrätti ministereitä, kun DPP hävisi maan kuntavaalit marraskuussa 2022. Silloinen pääministeri Su Tseng-chang halusi erota saman tien, mutta Tsai sai tämän jäämään vielä muutamaksi kuukaudeksi. Presidentin kanslia ilmoitti 26. tammikuuta 2023, että se harkitsi Chenin nimittämistä seuraavaksi pääministeriksi. Chen ilmoitti olevansa käytettävissä ja sanoi, että puolueen tulisi olla yhtenäinen vuoden 2024 presidentinvaalien lähestyessä.

Chen esitteli hallituksensa 28. tammikuuta. Suurin osa edellisen hallituksen ministereistä säilytti paikkansa, mutta mm. varapääministeriksi nousi Taoyuanin pormestari Cheng Wen-tsang.

Kunnianosoituksia
-----------------

* Sun Yat-senin ritarikunta (Taiwan, 2020)
* Pyhän Haudan ritarikunta (Vatikaani, 2016)
* Pyhän Gregorius Suuren ritarikunta (Vatikaani, 2010)
* Ordre des Palmes académiques (Ranska, 2009)

Chen on myös Mongolian tiedeakatemian kunniajäsen sekä Yhdysvaltain kansallisen tiedeakatemian kansainvälinen jäsen.

Lähteet
-------

1. 1 2  Chen Chien-jen: Vice President, Republic of China (Taiwan) (pdf) *Ministry of Foreign Affairs*.  2016. Viitattu 1.5.2023. (englanniksi)
2. 1 2 3  Vice President Chen *Office of the President*.  2023. Viitattu 1.5.2023. (englanniksi)
3. ↑  Taiwan’s Catholic Church: Quest for National Identity *National Catholic Register*.  19.12.2017. Viitattu 1.5.2023. (englanniksi)
4. 1 2  Taiwan: Chen Chien-jen announced as new premier *Deutsche Welle*.  27.1.2023. Viitattu 1.5.2023. (englanniksi)
5. ↑  Chen, Chien-Jen: Distinguished Professor *Academia Sinica*.  2014. Viitattu 1.5.2023. (englanniksi)
6. ↑  Taiwan Quick Take *Taipei Times*.  29.3.2005. Viitattu 1.5.2023. (englanniksi)
7. ↑  DPP welcomes membership of former independent VP Chen Chien-jen *Focus Taiwan*.  22.2.2022.  Arkistoitu 2023. Viitattu 1.5.2023. (englanniksi)
8. 1 2  Vice president declares he won't run for second term with Tsai *Focus Taiwan*.  29.3.2019.  Arkistoitu 2019. Viitattu 1.5.2023. (englanniksi)
9. ↑  DPP’s Tsai picks Chen Chien-jen *Taipei Times*.  17.11.2015. Viitattu 1.5.2023. (englanniksi)
10. ↑  2016 Presidential and Vice Presidential Election *Central Election Commission*.  2016. Viitattu 1.5.2023. (englanniksi)
11. ↑  Taiwan elects first Catholic vice president *UCA News*.  18.1.2016. Viitattu 1.5.2023. (englanniksi)
12. ↑  Taiwan’s President Tsai chooses William Lai as election running mate *South China Morning Post*.  17.11.2019. Viitattu 1.5.2023. (englanniksi)
13. ↑  Ex-vice president to be next premier *Taipei Times*.  26.1.2023. Viitattu 1.5.2023. (englanniksi)
14. ↑  Taiwan's new cabinet of 33 ministers unveiled *Taiwan News*.  28.1.2023. Viitattu 1.5.2023. (englanniksi)
15. ↑  VP awarded Order of Dr. Sun Yat-sen with Grand Cordon *Focus Taiwan*.  18.5.2020. Viitattu 1.5.2023. (englanniksi)
16. 1 2  Un chevalier catholique à la tête de Taïwan *Centre catholique des médias*.  20.1.2016. Viitattu 1.5.2023. (englanniksi)
17. ↑  Chen Chien-jen *Americas Hub*.  9.2.2022. Viitattu 1.5.2023. (englanniksi)
18. ↑  Chien-Jen Chen *The Pontifical Academy of Sciences*.  2023. Viitattu 1.5.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Israel
* Yhdysvallat
* Taiwan

 |
|  |
| Tieteilijät | 
* Google Scholar
* ORCID

 |
|  |
| Muut | 
* IdRef

 |

 |